भारत सरकार

पर्यावरण, वन और जलवायु परिवर्तन मंत्रालय

**राज्‍य सभा**

**अतारांकित प्रश्‍न सं. 24**

30.11.2015 को उत्‍तर के लिए

**शहरों और कस्बों में प्रदूषण को रोकने में विफलता**

**24. डा. के. पी. रामालिंगम:**

 क्या **पर्यावरण, वन और जलवायु परिवर्तन मंत्री** यह बताने की कृपा करेंगे कि:

(क) क्या यह सच है कि राष्ट्रीय हरित अधिकरण ने यह कहा है कि सरकार देश के अधिकांश शहरों और कस्बों में वायु प्रदूषण को रोकने में विफल रही है;

(ख) क्या यह भी सच है कि राष्ट्रीय हरित अधिकरण ने सभी प्रकार के प्रदूषण को रोकने के लिए पर्यावरण संबंधी सभी मानदंडों को कडा़र्इ से लागू करने के लिए सरकार से कहा है; और

(ग) यदि हां, तो तत्संबंधी ब्यौरा क्या है?

**उत्‍तर**

**पर्यावरण, वन और जलवायु परिवर्तन राज्‍य मंत्री (स्‍वतंत्र प्रभार)**

**(श्री प्रकाश जावडेकर)**

(क) और (ख) वायु प्रदूषण से संबंधित मामलों में, राष्‍ट्रीय हरित अधिकरण (एनजीटी) ने शहरों और नगरों में विभिन्‍न प्रकार के प्रदूषणों को रोकने के लिए समय-समय पर केन्‍द्र/राज्‍य सरकारों तथा संघ राज्‍य क्षेत्र प्रशासनों में विभिन्‍न एजेंसियों/प्राधिकरणों को अनेक आदेश/निदेश जारी किए हैं ।

(ग) एनजीटी ने केन्‍द्र और राज्‍य, दोनों स्‍तरों पर अनेक प्रवर्तन एजेंसियों जैसे परिवहन प्राधिकरण, यातायात पुलिस, नगर निगमों, केन्‍द्रीय प्रदूषण नियंत्रण बोर्ड, राज्‍य प्रदूषण नियंत्रण बोर्डों को शहरों/नगरों में प्रदूषण के निवारण तथा नियंत्रण के लिए निर्धारित पर्यावरणीय मानकों, मार्गनिर्देशों, निदेशों इत्‍यादि का अनुपालन सुनिश्चित करने के निदेश दिए हैं ।

\*\*\*\*\*\*